***Отговор на въпрос от Стоян Божинов – народен представител от ПГ „Обединени патриоти“ относно ТП „Държавно горско стопанство Първомай“***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН БОЖИНОВ,**

В отговор на първия въпрос, не, няма да отменя заповедта за вливането на двете Държавни горски териториални поделения и мотивите за това са изцяло само икономически. Дори бих казала, че бих уважила и стимулирала други предложения за вливания на единици, които са малки по обем и трудно съществуват самостоятелно финансово. Следва да отбележим,че пандемията се отрази и на тези стопанства. За Югозападното държавно горско предприятие за първите четири месеца от бизнес плановете, които сме имали, изоставаме с 20 % по всеки един от показателите, има и намалена реализация, и намалено изпълнение на залесяването, то е отложено за есента. Знаете, че там имаше и пълна карантина в обхвата но това предприятие. В този смисъл се предприемат действия за окрупняване на единиците с цел възможност за самостоятелно функциониране. Категорично по никакъв начин това вливане не може да окаже влияние върху обичайните дейности и снабдяването с дървесина на населението. Това действие се предприема, единствено и само за по-ефективно управление на единицата.

Мога да направя кратка ретроспекция в исторически план. „Държавно горско стопанство Петрич“ възниква първо в далечната 1913 г. като стопанска единица за управление на горска територия. Далеч по - късно, с Постановление на Министерски съвет през 1968 г., възниква „Първомай“ не като горско стопанство, то се създава поради други причини, за предпазване от ерозия в определена местност в региона, като земеделско горско стопанство за залесяване и участък от стопанство „Петрич“. Така, че Вашите притеснения, смятам, са излишни, това е обичайна практика, от стопанска и мениджърска гледна точка, дори бих насърчила подобни предложения.